MT Il-Ġurnal Uffiċjali ta’ l-Unjoni Ewropea C 17/14

Avviż ta' bidu ta' reviżjoni interim parzjali tal-miżuri anti-dumping applikabbli għal importazzjonijiet ta' ċerti tubi u pajpijiet, tal-ħadid jew l-azzar mhux ligat li joriġinaw fl-Ukrajna

(2008/C 17/10)

Il-Kummissjoni rċeviet talba għal reviżjoni interim parzjali skond l-Artikolu 11 (3) tar-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (“ir-Regolament bażiku”) (1).

1. Talba għal reviżjoni

It-talba tressqet mill-Interpipe Group (“l-applikant”), esportatur mill-Ukrajna.

It-talba hija limitata fl-ambitu għall-eżami ta' dumping safejn għandu x'jaqsam l-applikant.

2. Prodott

Il-prodott taħt reviżjoni huwa tubi u pajpijiet issaldjati, tal-ħadid jew l-azzar mhux ligat, ta' forma ċirkulari u ta' dijametru estern li ma jaqbiżx il-168,3 mm, ħlief tubi u pajpijiet tat-tip użat għal-linji tal-pajpijiet taż-żejt jew tal-gass, tat-tip użat għat-tħaffir għaż-żejt u l-gass, jew ma' aċċessorji għall-użu fl-avjazzjoni ċivili, ħlief tubi ta' preċiżjoni, li joriġinaw fl-Ukrajna (“il-prodott ikkonċernat”), li bħalissa huwa klassifikabbli fi ħdan il-kodiċi NM ex 7306 30 41, ex 7306 30 49, ex 7306 30 72 u ex 7306 30 77. Dawn il-kodiċi NM qed jingħataw biss għat-tagħrif.

3. Miżuri eżistenti

Il-miżuri li hemm fis-seħħ bħalissa huma dazju definittiv anti-dumping impost mir-Regolament tal-Kunsill (KE) Nru 1697/2002 (2) dwar importazzjonijiet ta' ċerti tubi u pajpijiet issaldjati, tal-ħadid u l-azzar mhux ligat li joriġina fl-Ukrajna.

4. Bażijiet għar-reviżjoni

It-talba skond l-Artikolu 11(3) hija bbażata fuq evidenza prima facie, ipprovduta mill-applikant, li ċ-ċirkustanzi li fuqhom ġew stabbiliti l-miżuri nbidlu u li dawn il-bidliet huma ta' natura dejjiema.

Barra minn hekk, l-applikant ipprovda evidenza li turi li tqabbil ta' valur normali bbażat fuq l-ispejjeż/prezzijiet domestiċi tiegħu u l-prezzijiet ta' esportazzjoni tiegħu lejn suq ta' pajjiż terz li jista' jitqabbel ma' l-UE, iwasslu għal tnaqqis sinifikattiv tad-dumping taħt il-livell tal-miżuri ta' issa. Għalhekk, l-impożizzjoni kontinwata ta' miżuri fil-livelli eżistenti, li kienu bbażati fuq il-livell tad-dumping stabbilit qabel, mhix aktar meħtieġa biex tibbilanċja d-dumping.

5. Proċedura għad-determinazzjoni tad-dumping

Wara li ddeterminat, b'konsultazzjoni mal-Kumitat Konsultattiv, li hemm biżżejjed evidenza sabiex ikun iġġustifikat il-bidu ta' reviżjoni interim parzjali, il-Kummissjoni b'dan qed tagħti bidu għal reviżjoni skond l-Artikolu 11 (3) tar-Regolament bażiku.

L-investigazzjoni se tivvaluta l-bżonn għal tkomplija, tneħħija jew emenda tal-miżuri eżistenti fir-rigward ta' l-applikant.

Jekk ikun determinat li l-miżuri għandhom jitneħħew jew jiġu emendati għall-applikant, jista' jkun neċessarju li tiġi emendata r-rata tad-dazju attwalment applikabbli għall-importazzjonijiet tal-prodott ikkonċernat minn kumpaniji li ma jissemmewx fl-Artikolu 1 tar-Regolament (KE) Nru 1697/2002.

(a) Kwestjonarji

Sabiex tikseb l-informazzjoni li tqis meħtieġa għall-investigazzjoni tagħha, il-Kummissjoni se tibgħat kwestjonarji lill-applikant u lill-awtoritajiet tal-pajjiż esportatur ikkonċernat. Din l-informazzjoni u l-evidenza li ssotniha għandhom jaslu għand il-Kummissjoni fiż-żmien stabbilit fil-punt 6(a).

(b) Ġbir ta' tagħrif u s-smigħ ta' seduti

Il-partijiet kollha interessati qegħdin b'dan jiġu mistiedna biex jippreżentaw il-fehmiet tagħhom, jibagħtu tagħrif barra mit-tweġibiet għall-kwestjonarju u jipprovdu evidenza ta' sostenn. Dan it-tagħrif u evidenza ta' sostenn għandhom jaslu għand il-Kummissjoni fiż-żmien stabbilit fil-punt 6(a).

Barra minn hekk, il-Kummissjoni tista' tisma' l-partijiet interessati, sakemm dawn jagħmlu talba li fiha juru li hemm raġunijiet partikolari għalfejn għandhom jinstemgħu. Din it-talba għandha ssir fiż-żmien stabbilit fil-punt 6(b).

6. Limiti ta' żmien

(a) Biex il-partijiet jippreżentaw ruħhom, biex jibagħtu t-tweġibiet għall-kwestjonarju u kwalunkwe tagħrif ieħor

Il-partijiet interessati kollha, jekk ir-rappreżentazzjonijiet tagħhom għandhom jitqiesu matul l-investigazzjoni, għandhom jippreżentaw ruħhom billi jikkuntattjaw lill-Kummissjoni, jippreżentaw il-fehmiet tagħhom u jibagħtu t-tweġibiet tal-kwestjonarju jew kwalunkwe tagħrif ieħor fi żmien 40 jum mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, sakemm ma jkunx speċifikat mod ieħor. L-attenzjoni tinġibed għall-fatt li l-eżerċizzju tal-parti l-kbira tad-drittijiet proċedurali stabbiliti fir-Regolament bażiku jiddependi minn li l-parti tippreżenta ruħha matul il-perjodu msemmi qabel.

(b) Seduti

Il-partijiet interessati kollha jistgħu wkoll japplikaw biex jinstemgħu mill-Kummissjoni fl-istess limitu ta' żmien ta' 40 jum.

7. Sottomissjonijiet bil-miktub, tweġibiet għall-kwestjonarju u korrispondenza

Is-sottomissjonijiet u t-talbiet kollha magħmula mill-partijiet interessati għandhom isiru bil-miktub (mhux b'format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku, in-numri tat-telefon u tal-faks tal-parti interessata. Is-sottomissjonijiet bil-miktub kollha, inkluż it-tagħrif mitlub f'dan l-avviż, it-tweġibiet tal-kwestjonarju u l-korrispondenza mogħtija mill-partijiet interessati fuq bażi kunfidenzjali għandhom ikunu mmarkati bħala “Limitati (3)” u, skond l-Artikolu 19(2) tar-Regolament bażiku, għandhom ikunu akkumpanjati minn verżjoni mhux kunfidenzjali, immarkata “GĦALL-ISPEZZJONI MILL-PARTIJIET INTERESSATI”.

L-indirizz tal-Kummissjoni għall-korrispondenza:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05.

8. Nuqqas ta' kooperazzjoni

F'każijiet fejn xi parti interessata tirrifjuta l-aċċess għall-informazzjoni meħtieġa jew ma tipprovdihiex fil-limiti ta' żmien, jew tfixkel l-investigazzjoni b'mod sinifikanti, is-sejbiet, pożittivi jew negattivi, jistgħu jsiru skond l-Artikolu 18 tar-Regolament bażiku, fuq il-bażi tal-fatti disponibbli.

Fejn jinstab li xi parti interessata tkun tat informazzjoni falza jew qarrieqa, l-informazzjoni għandha titwarrab u jistgħu jintużaw il-fatti disponibbli, skond l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku kkooperat.

9. Skeda ta' l-investigazzjoni

L-investigazzjoni se tiġi konkluża, skond l-Artikolu 11(5) tar-Regolament bażiku fi żmien 15-il xahar mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

10. Ipproċessar ta' data personali

Ta' min jinnota li kull data personali miġbura f'din l-investigazzjoni se tkun ittrattata skond ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward ta' l-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data (4).

11. Uffiċjal tas-smigħ.

Ta' min jinnota wkoll li jekk il-partijiet interessati jqisu li qegħdin jiltaqgħu ma' diffikultajiet biex jeżerċitaw id-drittijiet ta' difiża tagħhom, ikunu jistgħu jitolbu l-intervent ta' l-Uffiċjal tas-Smigħ tad-DĠ Trade. Hu jagħmilha ta' medjatur bejn il-partijiet interessati u s-servizzi tal-Kummissjoni, u joffri, fejn hemm bżonn, medjazzjoni dwar kwistjonijiet proċedurali li jaffettwaw il-ħarsien ta' l-interessi tagħhom f'dan il-proċediment, b'mod partikolari, fir-rigward ta' kwistjonijiet li jikkonċernaw l-aċċess għall-fajl, il-kunfidenzjalità, l-estensjoni tal-limitu taż-żmien u t-trattament ta' preżentazzjonijiet tal-fehmiet bil-fomm u/jew bil-miktub. Għal aktar tagħrif u dettalji ta' kuntatt, il-partijiet interessati jistgħu jikkonsultaw il-paġni fuq l-internet ta' l-Uffiċjal tas-Smigħ fuq il-websajt tad-DĠ Trade (http://ec.europa.eu/trade).

(1) ĠU L 56, 6.3.1996, p. 1. Ir-Regolament kif emendat l-aħħar mir-Regolament (KE) Nru 2117/2005 (ĠU L 340, 23.12.2005, p. 17).

(2) ĠU L 259, 27.9.2002, p. 8.

(3) Dan ifisser li d-dokument huwa għal użu intern biss. Huwa protett skond l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skond l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni ta' l-Artikolu VI tal-GATT 1994 (Ftehim dwar l-anti-dumping).

(4) ĠU L 8, 12.1.2001, p. 1.